Document ID: 31990D0067

31990D0067
L 044/30
SLUŽBENI LIST EUROPSKE UNIJE
09.02.1990.
ODLUKA KOMISIJE
od 9. veljače 1990.
o osnivanju Savjetodavnog odbora za zaštitu životinja koje se koriste u pokusne i druge znanstvene svrhe
(90/67/EEZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
budući da Direktiva Vijeća 86/609/EEZ od 24. studenoga 1986. o usklađivanju zakona i drugih propisa država članica s obzirom na zaštitu životinja koje se koriste u pokusne i druge znanstvene svrhe (1), a posebno njezin članak 22. stavak 3., predviđa da će Komisija osnovati stalni savjetodavni odbor u kojem će biti zastupljene države članice;
budući da je cilj ove Direktive osigurati da kada se životinje koriste u pokusne ili druge znanstvene svrhe, zakoni i drugi propisi država članica za njihovu zaštitu budu tako usklađeni da se izbjegne negativan utjecaj na uspostavljanje i funkcioniranje zajedničkog tržišta, posebno putem narušavanja tržišnog natjecanja ili prepreka u trgovini;
budući da, za postizanje ovog cilja, Direktiva između ostalog navodi da treba izbjegavati svaki rizik od nepotrebnog ponavljanja istih pokusa; budući da Komisiji stoga treba pomoći stalni savjetodavni odbor u organizaciji razmjene odgovarajućih informacija u području pokusa na živim životinjama;
budući da će, općenito, Komisija biti u stanju učinkovito odgovoriti na pitanja postavljena zbog primjene ove Direktive, samo uz pomoć stručnjaka koji su specijalisti u području pokusa na životinjama i koji imaju dovoljno iskustva u administrativnoj praksi i propisima država članica;
budući da Odbor treba dobiti pravni oblik na temelju iskustva stečenog u odjelima Komisije po pitanju savjetodavnih odbora,
ODLUČILA JE:
Članak 1.
Komisiji se priključuje Savjetodavni odbor za zaštitu životinja koje se koriste za pokusne i druge znanstvene svrhe (dalje u tekstu „Odbor”).
Članak 2.
Zadaća Odbora je pomoć Komisiji u organizaciji razmjene odgovarajućih informacija kako predviđa članak 22. stavak 3. Direktive 86/609/EEZ i pomoć Komisiji u drugim pitanjima koja proizlaze iz primjene te Direktive.
Članak 3.
Svaka država članica će biti zastupljena u Odboru s dva službenika iz nacionalnog tijela iz članka 6. Direktive 86/609/EEZ, koje je odgovorno za provjeru da se odredbe Direktive provode pravilno. U onim državama članicama u kojima je više od jednog tijela određeno za ove potrebe, država članica će naznačiti Komisiji iz kojih se tijela odabiru dva predstavnika.
Članovi Odbora mogu slobodno i prema svom nahođenju imenovati odgovarajuće kvalificiranog stručnjaka iz svojih tijela da ih zastupa na bilo kojem sastanku.
Članak 4.
Predstavnik Komisije predsjeda sastancima Odbora. Komisija također omogućuje tajničke usluge za Odbor i njegove radne skupine i organizira njihov posao.
Članak 5.
Mandat članova Odbora je pet godina. Njihovo se imenovanje može obnoviti. Nakon isteka roka od pet godina, članovi Odbora ostaju na dužnosti dok ih se ne zamijeni ili dok im se ne obnovi imenovanje.
Članu se može prekinuti mandat prije isteka roka od pet godina ostavkom ili smrću ili na zahtjev nacionalnog tijela koje ga je predložilo. U takvim slučajevima, nacionalno tijelo o kojem je riječ, nakon savjetovanja s Komisijom imenuje zamjenu za preostali mandat.
Članovi za svoj rad ne primaju naknadu.
Popis članova objavljuje Komisija u informativne svrhe u Službenom listu Europskih zajednica.
Članak 6.
Odbor može osnovati radne skupine da mu pomognu u obavljanju njegovih obveza.
Radne skupine povratno izvješćuju Odbor o predmetima koje im je Odbor uputio.
Članak 7.
Odbor i njegove radne skupine sastaju se u sjedištu Komisije ili na nekom drugom mjestu kad ih pozove Komisija.
Predstavnici relevantnih odjela Komisije sudjeluju na sastancima Odbora i njegovih radnih skupina. Predsjedavajući i/ili Komisija mogu pozvati bilo koju osobu s posebnim kvalifikacijama za neko područje s dnevnog reda da sudjeluje kao stručnjak u raspravama Odbora ili radnih skupina iz članka 6.
Članak 8.
O raspravama odbora i njegovih radnih skupina se ne glasuje.
Kad članovi Odbora zatraženi savjet daju jednoglasno, Odbor sastavlja zajedničke zaključke.
U odsutnosti jednoglasne suglasnosti, različita stajališta zastupana tijekom rasprava unose se u izvješće koje sastavlja Komisija.
Kad traži mišljenja od Odbora ili njegovih radnih skupina, Komisija može odrediti rok u kojem takvo mišljenje treba izdati.
Članak 9.
Bez utjecaja na odredbe članka 214. Ugovora, kad predsjedavajući ili Komisija obavijesti članove Odbora da je zatraženo mišljenje ili postavljeno pitanje povjerljive prirode, članovi Odbora imaju obavezu da ne otkriju informacije do kojih su došli tijekom rada u Odboru ili u njegovim radnim skupinama.
U takvim slučajevima, samo članovi Odbora i predstavnici relevantnih odjela Komisije mogu biti prisutni na sastancima.
Sastavljeno u Bruxellesu 9. veljače 1990.

Labels: 12
7
15
20